Matovič, Igor, podpredseda vlády a minister financií SR (2021-05-27):
Naozaj ma mrzia vyjadrenia, ktoré prebiehali ikskrát počas koaličných rokovaní, kde bolo vidieť, že percentá popularity sú viac ako zdravie a životy. Naozaj ma mrzí čo i len otázka, že či dvetisíc eur za liek regeneron nie je veľa za záchranu života. Ale v tomto je vidieť ten obrovský rozdiel medzi stranami v koalícii alebo koaličnými partnermi, pre ktorých v tejto naozaj ťažkej kríze bolo na prvom mieste zdravie alebo ochrana zdravia a života, a medzi koaličným partnerom, ktorému od začiatku do konca išlo len o vlastné percentá popularity bez ohľadu na to, čo to bude stáť zdravie a životov. Dovolím si ešte zareagovať na predsedu finančného výboru pri niektorých jeho vyjadreniach. Povedal, že nie, nemôžeme ísť gréckou cestou, nemôžeme. A ja sa naozaj pýtam: V čom? V tomto návrhu, ktorý predkladáme ako, zatiaľ hovorím, ako tri koaličné strany, od ktorých máme prisľúbenú podporu, v čom ideme gréckou cestou? V tom, že sme nevypočuli, by som povedal, vydieranie zo strany SaS, ktorí navrhovali, a zopakujem, aby sme nezaplatili reštauráciám a prevádzkam cestovného ruchu 37 mil. eur? To je grécka cesta, keď zaplatíme sľub, ktorý sme dali? To je grécka cesta, keď hovoríme, že dáme ministerstvu hospodárstva 20 mil. eur na nájmy, ktoré preplácajú, a nesúhlasíme s tým, že oni sami sebe si znižujú z namiesto 20 mil. na 10 miliónov? A potom zase hovoria, že znova chcú, znova chcú dvadsať? V tom je grécka cesta, že dáme, naďalej budeme poskytovať záruky za úvery podnikateľom v kríze kvôli COVID-u? To je grécka cesta, sa pýtam? Predseda finančného výboru a hlas rozumu? Ešte raz, my sme to spolu ľuďom sľúbili. A ak by sme to aj nesľúbili, je to práveže v súlade so zdravým rozumom, podporiť podnikateľov, ktorí sú v kríze kvôli COVID-u, aby neprepustili ľudí predsa. Či to naozaj vám na nich nezáleží? Trh to vyrieši? To je grécka cesta, nedať Sociálnej poisťovni pre dôchodcov, chorých a nezamestnaných 55 mil. eur, ktoré navrhujete? Sociálna poisťovňa môže vyplatiť len také výdavky, ktoré má schválené zákonom. To nie je o tom, že keď dáte do Sociálnej poisťovne náhodou o päť, šesť, desať miliónov viac, že to môžu minúť, na čo sa im zamine. To už by ste ako poslanci mohli vedieť. Sociálna poisťovňa de facto vypláca len mandatórne výdavky. Výdavky, ktoré podchytáva zákon, či už sú to dôchodky, sociálne dávky alebo iné výdavky, a šetriť na iných výdavkoch znamená zobrať dôchodcom, zobrať chorým, zobrať nezamestnaným. To naozaj si myslíte, že toto by sme mali vypočuť, toto vaše volanie hlasu rozumu? Podľa vás je grécka cesta sa teraz tváriť, že vysoké školy, internáty, múzeá, letiská, čiže rozpočtové organizácie štátu, keď to zjednodušene poviem, že keď majú straty kvôli COVID-u, tak že tie straty neexistujú? To naozaj ideme takto klamať ľudí, že vlastne sa ten dlh nejakým spôsobom vyparí a oni to nejako dobehnú? A z čoho to dobehnú? To naozaj tak podceňujete svojich vlastných voličov a voličov ostatných politických strán, či opozície, alebo koalície, že túto jednoduchú a naozaj priezračnú populistickú politiku neprekuknú? Že ľudia nerozumejú tomu, že keď teraz nezaplatíte niekomu, kto má škodu a je to štátna inštitúcia, že to len odsuniete v čase, že to tak či tak budete musieť zaplatiť? To je grécka cesta, pomôcť teda tým vysokým školám, internátom, ktoré sme predtým... Kam sa ponáhľate, pani? Je neviem, môžem pokračovať v pohode zajtra. (Reakcie z pléna.)